CELEX: 32021D1361
Language: mt
Date: 2021-06-30 00:00:00
Title: Deċiżjoni tal-Kummissjoni (UE) 2021/1361 tat-30 ta’ Ġunju 2021 li tawtorizza lill-Greċja tapplika estensjoni għal perjodu speċifikat fl-Artikolu 10 tar-Regolament (UE) 2021/267 tal-Parlament Ewropew u tal-Kunsill (notifikata bid-dokument C(2021)4650) (it-test bl-Ingliż biss huwa awtentiku)

16.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 293/17
               
            
         DEĊIŻJONI TAL-KUMMISSJONI (UE) 2021/1361
         tat-30 ta’ Ġunju 2021
         li tawtorizza lill-Greċja tapplika estensjoni għal perjodu speċifikat fl-Artikolu 10 tar-Regolament (UE) 2021/267 tal-Parlament Ewropew u tal-Kunsill
         
            
               (notifikata bid-dokument C(2021)4650)
            
         
         (it-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2021/267 tal-Parlament Ewropew u tal-Kunsill tas-16 ta’ Frar 2021 li jistabbilixxi miżuri speċifiċi u temporanji fid-dawl tal-persistenza tal-kriżi tal-COVID-19 rigward it-tiġdid jew l-estensjoni ta’ ċerti ċertifikati, liċenzji u awtorizzazzjonijiet, il-posponiment ta’ ċerti kontrolli perjodiċi u taħriġ perjodiku f’ċerti oqsma tal-leġiżlazzjoni dwar it-trasport u l-estensjoni ta’ ċerti perjodi msemmija fir-Regolament (UE) 2020/698 (1), u b’mod partikolari l-Artikolu 10(4) tiegħu,
         Billi:
         
                     (1)
                  
                  
                     L-Artikolu 10(1) tar-Regolament (UE) 2021/267 jestendi l-limiti taż-żmien għat-tiġdid taċ-ċertifikati tas-sikurezza msemmija fl-Artikolu 10(5) tad-Direttiva 2004/49/KE (2), li kieku skadew jew li kieku jiskadu bejn l-1 ta’ Settembru 2020 u t-30 ta’ Ġunju 2021.
                  
               
                     (2)
                  
                  
                     B’ittra bid-data tas-26 ta’ Mejju 2021, il-Greċja ppreżentat talba motivata għal awtorizzazzjoni biex tapplika estensjoni ta’ xahar għall-perjodu bejn l-1 ta’ Settembru 2020 u t-30 ta’ Ġunju 2021 speċifikat fl-Artikolu 10(1) tar-Regolament (UE) 2021/267. Il-Greċja pprovdiet informazzjoni addizzjonali biex issostni t-talba tagħha fit-8 u fis-17 ta’ Ġunju 2021.
                  
               
                     (3)
                  
                  
                     Skont l-informazzjoni pprovduta mill-Greċja, it-tiġdid taċ-ċertifikati tas-sikurezza msemmi fl-Artikolu 10(5) tad-Direttiva 2004/49/KE x’aktarx jibqa’ imprattikabbli lil hinn mit-30 ta’ Ġunju 2021 minħabba miżuri li ħadet biex tipprevjeni jew trażżan it-tixrid tal-COVID-19.
                  
               
                     (4)
                  
                  
                     Fost dawn il-miżuri, mis-7 ta’ Novembru 2020, il-Greċja imponiet it-telexogħol obbligatorju tal-persunal sa minimu ta’ 50 %, miżuri dwar il-protezzjoni ta’ gruppi vulnerabbli, u l-obbligu ta’ iżolament għal persuni li kienu morda jew li kellhom kuntatti ma’ każijiet ikkonfermati ta’ COVID-19.
                  
               
                     (5)
                  
                  
                     Skont il-Greċja, dawn il-miżuri kkawżaw diversi diffikultajiet u dewmien, b’mod partikolari, lill-korp taċ-ċertifikazzjoni tas-sikurezza kompetenti Grieg, li l-kompiti tiegħu huma eżerċitati mill-Awtorità Regolatorja Ferrovjarja (“RAS”). Din l-awtorità amministrattiva, li skont il-Greċja, diġà kellha nuqqas ta’ persunal minħabba l-miżuri ta’ reklutaġġ, ġiet mgħobbija b’mod sinifikanti bil-piż tal-miżuri nazzjonali dwar it-telexogħol obbligatorju, li kellhom l-effett li jirrestrinġu l-aċċess tal-persunal tagħha għall-fajls amministrattivi rilevanti, u li jestendu ż-żmien tal-eżamijiet amministrattivi tal-każijiet rilevanti.
                  
               
                     (6)
                  
                  
                     Barra minn hekk, sabiex jitkompla t-tiġdid ta’ ċertifikat tas-sikurezza uniku, jeħtieġ li jitwettqu proċeduri bħal spezzjonijiet fuq il-post mill-korp taċ-ċertifikazzjoni tas-sikurezza, sabiex tiġi żgurata l-effettività tal-proċeduri proposti mill-impriża ferrovjarja, u biex jiġi żgurat li jiġu vvalutati l-modifiki ssuġġeriti lil dawk l-impriżi ferrovjarji. Minħabba l-miżuri msemmija hawn fuq, maħsuba biex irażżnu t-tixrid tal-COVID-19, it-tlestija ta’ dawk l-ispezzjonijiet fuq il-post saret iktar diffiċli.
                  
               
                     (7)
                  
                  
                     Barra minn hekk, it-talba għat-tiġdid ta’ ċertifikat tas-sikurezza speċifiku wieħed, li attwalment qed jiġi analizzat mill-korp taċ-ċertifikazzjoni tas-sikurezza, ġiet ippreżentata ftit qabel id-data tal-iskadenza tiegħu. Skont il-Greċja, filwaqt li l-korp taċ-ċertifikazzjoni kompetenti għamel kull sforz biex jissodisfa l-obbligi tiegħu fl-iskadenzi applikabbli, mhuwiex possibbli għal dik l-awtorità li twettaq il-proċeduri meħtieġa għat-tiġdid taċ-ċertifikat tas-sikurezza qabel id-data tal-iskadenza tiegħu, meta wieħed iqis id-diffikultajiet imsemmija hawn fuq ikkawżati mill-miżuri adottati biex jitrażżan it-tixrid tal-COVID-19.
                  
               
                     (8)
                  
                  
                     Il-perjodu ta’ xahar għall-estensjoni mitluba huwa limitat għal dak li huwa meħtieġ biex il-korp taċ-ċertifikazzjoni tas-sikurezza jkun jista’ jwettaq il-formalitajiet amministrattivi meħtieġa għat-tiġdid taċ-ċertifikat tas-sikurezza inkwistjoni.
                  
               
                     (9)
                  
                  
                     Skont l-informazzjoni pprovduta mill-Greċja, l-iktar rapporti reċenti tal-impriża ferrovjarja li applikaw għat-tiġdid taċ-ċertifikat tas-sikurezza msemmi juru li ma ġie rreġistrat l-ebda inċident għall-parti tas-sezzjoni tal-infrastruttura ferrovjarja li fiha topera dik l-impriża, għajr tentattiv ta’ suwiċidju li seħħ fl-2019. Barra minn hekk, l-ebda kwistjoni ta’ riskju jew każ ta’ nuqqas ta’ konformità ma ġew osservati mill-korp taċ-ċertifikazzjoni tas-sikurezza fl-attivitajiet ta’ spezzjoni u ta’ monitoraġġ li twettqu minn meta nħareġ iċ-ċertifikat tas-sikurezza. Għal dawn ir-raġunijiet, u minħabba li l-estensjoni meħtieġa mill-Greċja hija ta’ xahar biss għall-perjodu bejn l-1 ta’ Settembru 2020 u t-30 ta’ Ġunju 2021 stabbilit fl-Artikolu 10(1) tar-Regolament (UE) 2021/267, l-estensjoni mitluba ma għandhiex twassal għal riskji sproporzjonati f’termini ta’ sikurezza u ta’ sigurtà tat-trasport.
                  
               
                     (10)
                  
                  
                     Għalhekk, jenħtieġ li l-Greċja tiġi awtorizzata tapplika estensjoni ta’ xahar għall-perjodu bejn l-1 ta’ Settembru 2020 u t-30 ta’ Ġunju 2021 speċifikat fl-Artikolu 10(1) tar-Regolament (UE) 2021/267.
                  
               
                     (11)
                  
                  
                     Il-Greċja qablet li din id-Deċiżjoni tiġi adottata u nnotifikata bl-Ingliż,
                  
               ADOTTAT DIN ID-DEĊIŻJONI:
         
            Artikolu 1
            Il-Greċja hija awtorizzata tapplika estensjoni ta’ xahar għall-perjodu bejn l-1 ta’ Settembru 2020 u t-30 ta’ Ġunju 2021 speċifikat fl-Artikolu 10(1) tar-Regolament (UE) 2021/267.
         
         
            Artikolu 2
            Din id-Deċiżjoni hija indirizzata lir-Repubblika Ellenika.
         
         
            Magħmul fi Brussell, it-30 ta’ Ġunju 2021.
            
               
                  Għall-Kummissjoni
               
               Adina-Ioana VĂLEAN
               
                  Membru tal-Kummissjoni
               
            
         
         
            (1)  ĠU L 60, 22.2.2021, p. 1.
         
            (2)  Id-Direttiva 2004/49/KE tal-Parlament Ewropew u tal-Kunsill tad- 29 ta’ April 2004 fuq is-sigurtà tal-linji tal-ferrovija tal-Komunità u li temenda d-Direttiva tal-Kunsill 95/18/KE fuq l-għoti tal-liċenzji tal-impriżi tal-linji tal-ferrovija u d-Direttiva 2001/14/KE fuq l-allokazzjoni tal-kapaċità tal-infrastruttura tal-linji tal-ferrovija u l-intaxxar tal-piżijiet għall-użu tal-infrastruttura tal-linji tal-ferrovija u ċ-ċertifikazzjoni tas-sigurtà (Id-Direttiva dwar is-Sikurezza Ferrovjarja) (ĠU L 164, 30.4.2004, p. 44).